**בבלי סוטה לד, ב – לה, א**

1. שלח לך אנשים - אמר ריש לקיש: שלח לך – מדעתך; וכי אדם זה בורר חלק רע לעצמו? והיינו דכתיב: וייטב בעיני הדבר, אמר ריש לקיש: בעיני - ולא בעיניו של מקום.
2. ויחפרו לנו את הארץ - אמר ר' חייא בר אבא: מרגלים לא נתכוונו אלא לבושתה של ארץ ישראל, כתיב הכא: ויחפרו לנו את הארץ, וכתיב התם: וחפרה הלבנה ובושה החמה וגו'.
3. ואלה שמותם למטה ראובן שמוע בן זכור - אמר רבי יצחק, דבר זה מסורת בידינו מאבותינו: מרגלים על שם מעשיהם נקראו, ואנו לא עלתה בידינו אלא אחד: סתור בן מיכאל, סתור - שסתר מעשיו של הקדוש ברוך הוא, מיכאל - שעשה עצמו מך. אמר רבי יוחנן, אף אנו נאמר נחבי בן ופסי, נחבי - שהחביא דבריו של הקדוש ברוך הוא, ופסי - שפיסע על מדותיו של הקדוש ברוך הוא.
4. ויעלו בנגב ויבא עד חברון - ויבאו מבעי ליה! אמר רבא: מלמד, שפירש כלב מעצת מרגלים והלך ונשתטח על קברי אבות, אמר להן: אבותי, בקשו עלי רחמים שאנצל מעצת מרגלים.
5. יהושע כבר בקש משה עליו רחמים, שנאמר: ויקרא משה להושע בן נון יהושע, י-ה יושיעך מעצת מרגלים. והיינו דכתיב: ועבדי כלב עקב היתה רוח אחרת עמו וגו'.
6. ושם אחימן ששי ותלמי וגו', אחימן - מיומן שבאחיו, ששי - שמשים את הארץ כשחתות, תלמי - שמשים את הארץ תלמים תלמים. ד"א: אחימן בנה ענת, ששי בנה אלש, תלמי בנה תלבוש. ילידי הענק - שמעניקין חמה בקומתן.
7. וחברון שבע שנים נבנתה - מאי נבנתה? אילימא נבנתה ממש, אפשר אדם בונה בית לבנו קטן קודם לבנו גדול? דכתיב: ובני חם כוש ומצרים וגו'! אלא שהיתה מבונה על אחד משבעה בצוען, ואין לך טרשים בכל א"י יתר מחברון, [(משום) דקברי בה שיכבי], ואין לך מעולה בכל הארצות יתר מארץ מצרים, שנאמר: כגן ה' כארץ מצרים, ואין לך מעולה בכל ארץ מצרים יתר מצוען, דכתיב: כי היו בצוען שריו, ואפילו הכי חברון מבונה אחד משבעה בצוען. וחברון טרשים הוי? והא כתיב: ויהי מקץ ארבעים שנה ויאמר אבשלום אל המלך אלכה נא וגו', ואמר רב אויא, ואיתימא רבה בר בר חנן: שהלך להביא כבשים מחברון, ותניא: אילים ממואב, כבשים מחברון! מינה, איידי דקלישא ארעא, עבדה רעיא ושמן קניינא.
8. וישובו מתור הארץ וילכו ויבאו - א"ר יוחנן משום רבי שמעון בן יוחי: מקיש הליכה לביאה, מה ביאה בעצה רעה, אף הליכה בעצה רעה.
9. ויספרו לו ויאמרו באנו וגו', וכתיב: אפס כי עז העם - אמר רבי יוחנן (סימן: אמ"ת לבד"ו לוי"ה) משום ר"מ: *כל לשון הרע שאין בו דבר אמת בתחילתו* - אין מתקיים בסופו.
10. ויהס כלב את העם אל משה - אמר רבה: *שהסיתן בדברים*. פתח יהושע דקא משתעי, אמרי ליה: דין ראש קטיעה ימלל? אמר: אי משתעינא אמרי בי מילתא וחסמין לי, אמר להן: וכי זו בלבד עשה לנו בן עמרם? סברי בגנותיה קא משתעי, אישתיקו, אמר להו: הוציאנו ממצרים וקרע לנו את הים והאכילנו את המן, אם יאמר עשו סולמות ועלו לרקיע לא נשמע לו?
11. עלה נעלה וירשנו אותה וגו' והאנשים אשר עלו עמו אמרו לא נוכל וגו' - אמר רבי חנינא בר פפא: ***דבר גדול דברו מרגלים באותה שעה*, כי חזק הוא ממנו - אל** תקרי ממנו אלא ממנו, כביכול, אפילו בעל הבית אינו יכול להוציא כליו משם.
12. ארץ אוכלת יושביה היא - דרש רבא, אמר הקדוש ברוך הוא: אני חשבתיה לטובה והם חשבו לרעה, אני חשבתיה לטובה - דכל היכא דמטו, מת חשיבא דידהו, כי היכי דניטרדו ולא לשאלו אבתרייהו, ואיכא דאמרי: איוב נח נפשיה, ואטרידו כולי עלמא בהספידא, הם חשבו לרעה - ארץ אוכלת יושביה היא.
13. ונהי בעינינו כחגבים וכן היינו וגו' - אמר רב משרשיא: מרגלים שקרי הוו, בשלמא ונהי בעינינו כחגבים - לחיי, אלא וכן היינו בעיניהם מנא הוו ידעי? *ולא היא*, כי הוו מברי אבילי, תותי ארזי הוו מברי, וכי חזינהו, סלקו יתבי באילני, שמעי דקאמרי: קחזינן אינשי דדמו לקמצי באילני.
14. ותשא כל העדה ויתנו את קולם ויבכו - אמר רבה אמר רבי יוחנן: אותו היום [ערב] תשעה באב היה, אמר הקדוש ברוך הוא: הן בכו בכיה של חנם, ואני אקבע להם בכיה לדורות.
15. ויאמרו כל העדה לרגום אותם באבנים, וכתיב: וכבוד ה' נראה באהל מועד - אמר רבי חייא בר אבא: מלמד, שנטלו אבנים וזרקום כלפי מעלה.
16. וימותו האנשים מוציאי דבת הארץ רעה במגפה - אמר רבי שמעון בן לקיש: שמתו מיתה משונה. אמר רבי חנינא בר פפא, דרש ר' שילא איש כפר תמרתא: מלמד, שנשתרבב לשונם ונפל על טיבורם, והיו תולעים יוצאות מלשונם ונכנסות בטיבורם, ומטיבורם ונכנסות בלשונם. ורב נחמן בר יצחק אמר: באסכרה מתו.

בס"ד

**ארץ מובטחת או מותרת (1)**

**חרדות מוכרות**

מה שנראה כל כך פשוט במקרא, החרדה האוחזת בבני ישראל כשהם כבר קרובים ליעדם, נהיה בעייתי בסוגיית התלמוד. לא מן הנמנע שנמצא בפחד של המרגלים חרדות המוכרות לנו יותר, ושעלו כאן היום. אתם תראו – אני מבטיח יותר מדי, ואני חרד מפזיזותי – שההגות היהודית והתודעה היהודית הכירו במשך ההיסטוריה את כל ייסורי המצפון ואת כל החרטות, גם כאשר מדובר בזכויותיו המקודשות ביותר של העם (עמ' 67)

**משבר אנושי**

שלח לך אנשים - אמר ריש לקיש: שלח לך - מדעתך, וכי אדם זה בורר חלק רע לעצמו? והיינו דכתיב: וייטב בעיני הדבר, אמר ריש לקיש: בעיני - ולא בעיניו של מקום (סוטה לד, ב)

אנחנו לומדים... שהמרגלים לא נשלחו על פי ציווי א-לוקי. נכון, ספר במדבר אומר את ההיפך, אבל כאשר הם משווים את הסיפור בספר במדבר עם מה שכתוב בספר דברים, תולים חכמי התלמוד את שליחת המרגלים בהחלטת בני האדם. הרצון לחקור את הארץ המובטחת שהיא כל כך קרובה, ההימנעות מלהסתער עליה, הניסיון לדעת קודם את מה שקורה בה – כל אלה מעידים על מחשבה אנושית. התלמוד מראה כאן את חירותו, את יכולתו לייחס לסיפורי המקרא ודמויותיו את משמעותם העמוקה, כלומר, את משמעותם האמתית. לכן, גם המשבר המובא בסיפור הוא משבר אנושי (עמ' 68)

**חרדת המרגלים**

ילידי הענק - שמעניקין חמה בקומתן.

התלמוד מספר לנו באופן חופשי כיצד נראתה הארץ הזו לפני כניסת בני ישראל... תושבי כנען – חקלאים בטבעם, כמו כוחות טבע; ובכל זאת מסוגלים להתארגן – היו גם בוני ערים. לבנות, לגור, להיות – סדר היידגריאני. זה מה שהיה מוכן עבור בני ישראל.

"ילידי הענק" – ענקים, אנשי מידות. הם היו "מעניקים את החמה בקומתן", כלומר, החמה הייתה כתליון שנשאו על צווארם. הם היו יצורים יפהפיים, גבוהים ובהירים, אני מניח, מפני שהיו מסתירים את השמש או נוצצים כמותה... בני האדמה היפהפיים הסמוכים לישויות השמיימיות הגלויות – כל ההתחברות האלילית של השמיים והארץ – אלה המחשבות שעוררו אצל "שנים עשר היהודים האפלים" תושבי הארץ, שהייתה אמורה להיות ארץ ישראל.

אפשר עתה להבין יותר טוב את דאגתם.

ההשערה הראשונה (ראשונה, מפני שמשמעויות רבות מתקיימות יחד בתלמוד: זו הגות שבה הדוגמה אינה צמצומו של המושג אלא היא שומרת על ריבוי המשמעויות) הכי בנאלית: היהודים החלשים, יוצאי הגטאות המצריים, פחדו מפני כוחם של תושבי כנען. כיצד יילחמו בהם בשם הא-ל שלא נראה, שאינו מדבר, שאמנם דיבר בסיני אבל לא יודעים כמה דיבר... מה שוות כל הדקויות וכל ההפשטות של ההתגלות לעומת הופעתם הנהדרת של בני האדמה שענדו את השמש כתליון?

אפשר גם לחשוב שהמרגלים, משנפגשו עם תושבי ארץ כנען, חששו... ממה שמספרים רבים אחרים כשמדברים על הנוער הישראלי: אולי המרגלים ראו בעיני רוחם את הצברים. הם נבהלו, הם חשבו: הנה, זה מה שצפוי לנו שם, כך ייראו ילדי ישראל בעתיד, אנשים המשאירים חורים בכל מקום שדורכת כף רגלם, אנשים שחורשים תלמים, בונים ערים ועונדים את השמש לצווארם. זה חורבן העם היהודי!

אין צורך להיות שותף לדאגות האלה, די אם נבין אותן. אסור לשכוח את סוף הסיפור במקרא: המרגלים קבלו עונש חמור על חששותיהם, ואולי גם – מי יודע, נראה זאת בהמשך – על נקיפות המצפון שלהם. כל מה שאנו אומרים כאן וכל הניסיון שלנו להבין את המשבר הפנימי של המרגלים אינו צריך לגרום לנו לשכוח את סוף הסיפור ואת הגינוי שעולה ממנו.

ואולם חרדת המרגלים יכולה להתפרש באופן אחר... אולי חרדת המרגלים הייתה חרדה מוסרית, אולי הם התלבטו אם מותר להם לכבוש את מה שהאחרים בנו ברוב פאר?

וחברון שבע שנים נבנתה - מאי נבנתה? אילימא נבנתה ממש, אפשר אדם בונה בית לבנו קטן קודם לבנו גדול? דכתיב: ובני חם כוש ומצרים וגו'! אלא שהיתה מבונה על אחד משבעה בצוען, ואין לך טרשים בכל א"י יתר מחברון, (משום) דקברי בה שיכבי, ואין לך מעולה בכל הארצות יתר מארץ מצרים, שנאמר: כגן ה' כארץ מצרים, ואין לך מעולה בכל ארץ מצרים יתר מצוען, דכתיב: כי היו בצוען שריו, ואפילו הכי חברון מבונה אחד משבעה בצוען.

וחברון טרשים הוי? והא כתיב: ויהי מקץ ארבעים שנה ויאמר אבשלום אל המלך אלכה נא וגו', ואמר רב אויא, ואיתימא רבה בר בר חנן: שהלך להביא כבשים מחברון, ותניא: אילים ממואב, כבשים מחברון! מינה, איידי דקלישא ארעא, עבדה רעיא ושמן קניינא.

נקרא: "וחברון שבע שנים נבנתה לפני צוען מצרים". הפסוקים שנפרש עכשיו נראים בלתי חשובים... אך ניתן לחכמי התלמוד לשתף אותנו במשחק החביב עליהם...

יתרונה של חברון שונה מזה של התרבויות המזרחיות הגדולות; חברון לא נבנתה לפני צוען, אבל היא הייתה פי שבעה יותר מתורבתת... הנה התשובה לבעיית המרגלים... בארץ הזאת קבורים אברהם, יצחק ויעקב... יש בארץ הזאת יותר סגולות מאשר בצוען הנמצאת בלב מצרים, בלב התרבות, והיא מזמינה את כל מי שמוכן להגשים את הסגולות האלה. האם יתרון מוסרי אינו מעניק זכויות?

...ספק אם יתרון מוסרי כלשהו מצדיק הפקעת רכוש... חכמי התלמוד מטילים ספק בכך: הזכרת הזכויות הנובעות מן היתרון המוסרי של ישראל אינה מתקבלת... האם יתרון זה ברור לגמרי? האם חברון מזכירה רק את אברהם? האם ההיסטוריה הקדושה היא רק היסטוריה של קדושה? זו השאלה הנוראה המסתתרת מאחורי הדיון הבנאלי המתפתח בהמשך... בסוגיא שלנו מישהו שואל... [שהרי] כשאבשלום קושר קשר נגד המלך דוד, הוא הולך לחברון...

אמרנו קודם: לנו, היהודים, יש זכות על הארץ הזאת, מפני שקבלנו את התורה. [אולם] טענת הנגד מסתמכת על התורה עצמה ומזכירה לנו את מה שכתוב בה. רק בנים המכבדים את אביהם? רק ילדים המקיימים את עקרונות המוסר? ומה עם אבשלום? הדוגמא מצוינת... הוא חי עם פילגשי אביו תחת גג הארמון המלכותי. דוגמא יפה ליתרון היהדות! וכמובן יתרון זה מעניק ליהודים את הזכות לכבוש את הארץ!

אפשר להבין את המרגלים. אפשר להבין את התמרדות הטהורים. הם שאלו את עצמם... מה זכותנו על הארץ הזאת? מה יתרוננו המוסרי על תושבי הארץ? אתם רואים שהתלמוד חשב על הכל (עמ' 73-77)

**דבר גדול**

אמר רבי חנינא בר פפא: דבר גדול דברו מרגלים באותה שעה, כי חזק הוא ממנו - אל תקרי ממנו אלא ממנו, כביכול, אפילו בעל הבית אינו יכול להוציא כליו משם

זה נשמע מאוד מסתורי. מדוע יש כאן "דבר גדול"? שני פירושים עולים כאן על הדעת. הראשון: לעומת כוחם של ילידי המקום, אין שום דבר מוסרי שיכול לעמוד. ה' הוא ישות מוסרית – הם ישות היסטורית... המרגלים ביטאו את ייאוש האדם מול פשיטת הרגל של המושגים שנשחקים על ידי ההיסטוריה, ואל מול האוניברסלי שמובס על ידי המקומי.

ושמא ניתן לקרוא את הטקסט אחרת, ואז המרגלים ייראו עוד יותר טהורים מכפי שחשבנו: "חזק הוא ממנו", זכותם הקיומית של ילידי המקום חזקה יותר מזכותו המוסרית של הא-ל האוניברסלי. אפילו בעל הבית אינו יכול... לקחת מהם את ארץ מגוריהם, גם אם הם מושחתים, אלימים ולא ראויים. כבר קודם הטילו ספק במוסריותו של עם ישראל, אם יצא ממנו אבשלום. כעת עולה מחשבה עוד יותר קיצונית: אפילו לעם מוסרי לגמרי אין זכות לכבוש (עמ' 81)